Beszámoló

Emlékeink a jövő záloga c. projekt tapasztalatairól

A programban a 9.d szakiskolai csoport tanulóival vettünk részt. Az osztály létszáma 30 fő, a szakköri foglalkozásokra 20 diák jelentkezhetett.

Az első feladat a gyerekek meglévő ismereteinek felmérése. Mit tudnak nagyszüleik, de leginkább dédszüleik életéről. Milyen korban éltek, milyen történelmi események határozták meg azt a kort.

Mit tudnak a II. világháborúról? Mi volt a Holokauszt? Ki szeretne minél többet megismerni az akkori eseményekből és milyen formában?

A fenti kérdésekre adott válaszokból kiderült, hogy a mai 14-16 éves korosztály emlékei jószerével szüleik emlékeihez kötődnek, melyben a személyesség dominált.

Az érintett csoportnak és az érdeklődőknek felajánlottuk a lehetőséget a Holokauszttal kapcsolatos történetek, filmek, emlékmúzeum meglátogatását, melynek segítségével ismereteiket bővíthetik.

A projekt támogatás segítségével könnyű dolgunk volt, mert válogatási lehetőséget biztosított, amit a diákokkal közösen végeztünk, s az érdeklődésüknek megfelelő tartalmakkal terveztük meg a szakköri foglalkozásokat.

Célom az volt, hogy ezen a csoporton keresztül iskolánk valamennyi tanulóját megismertessük a Holokauszt történéseivel, hogy térben és időben képesek legyenek elhelyezni, de legfontosabbnak azt tartottam, hogy emberileg érzékenyebbé és elfogadóbbá váljanak.

Csoportokban, különböző témaköröket dolgoztak fel. Előadásokat hallgattak, maguk is készültek kiselőadásokkal. A csoportmunka folyamatosan jelen volt, és a választott vezetők mindig beszámoltak arról, hogy hol tartanak a munkában, miben kérnek tanár vagy kortárs segítséget. Megtanultak egymásra figyelni, különösen támogatni egymást. A szakköri foglalkozásokra kérdésekkel érkeztek, egy-két alkalommal vita is kialakult egy-egy kérdés kapcsán.

A Schindler listája c. filmet közösen néztük meg, ami mélyen megérintette őket. A Holokauszt Emlékközpontban tett látogatás segítette a csoportprojektek befejezését.

A projekteket az iskolai megemlékezésen is bemutatták, ezáltal élővé és személyessé tették a megemlékezést. Röviden minden csoport elmondta, miért járt a szakkörre, miért épp azt a témát választotta, majd bemutatták az általuk készített projektet.

Ezek igen gazdagok és látványosak voltak, a kortársak figyelmét lekötötték.

A fotók és írások egy tablóra kerültek és a megemlékezés után is naponta láthatták a diákok, szülők egyaránt.

A projekt záró táborba azokat a diákokat delegáltuk, akik folyamatos munkájukkal jelentősen hozzájárultak az iskolai megemlékezés sikeréhez.

Nagyon jól érezték magukat, sok új barátra tettek szert.

Összegezve:

A projektben való részvételünk eredményes volt. A fiatalok szemléletében és emberi magatartásában pozitív változást tapasztaltunk, különösen az együttműködés terén.

Budapest, 2012. június 18.

Kis Gizella